xivada “Pahlavon Mahmud — bahodirlar o'yini” xalqaro turnirining ochilish marosimi bo'lib o'tdi

xiva shahrida 4–5 iyun kunlari o'tkazilishi rejalashtirilgan “Pahlavon Mahmud — bahodirlar o'yini” xalqaro turnirining ochilish marosimi bo'lib o'tdi. Bu haqda unda ishtirok etgan “Bugun.uz” muxbiri xabar berdi.
Tadbir Turizm va madaniy meros vazirligi, Butunjahon strongmenlar federatsiyasi hamda xorazm viloyati hokimligi bilan hamkorlikda o'tkazilmoqda.  xiva faylasuf va polvon sifatida tanilgan Paxlavon Mahmudning vatani hisoblanadi. xalqaro tadbir 2019 yilda ilk bor xivada o'tkazilgandi. Turnirga dunyoning 14 davlatidan, jumladan, Braziliya, Yangi Zelandiya, Italiya, Ispaniya, Frantsiya, Ozarbayjon, Qozog'iston, Eron, Hindiston, Polsha, Yaponiya, Tojikiston va O'zbekistondan 15 nafar sportchi ishtirok etmoqda.
Keltirilishicha, ular musobaqaning 7 turi bo'yicha bellashadi. Marosimda nogironligi bo'lgan shaxslar o'rtasida sportning paralimpiya chiqishlari bo'lib o'tdi. Sportchilar musobaqaning dastlabki kunida og'ir qoplarni qo'qon aravaga ortish va uni ma'lum masofaga olib borish va obkachni kuch bilan ko'tarish shatrlarini bajardi.
Ochilish marosimida turizm va madaniy meros vaziri Aziz Abduhakimov nutq so'zladi.
“Shuni alohida ta'kidlash joizki, dastlab 2019 yilda tashkil qilingan “Bahodirlar o'yini” ko'pchilikda katta taasurot qoldirdi. Unda turli mamlakatlardan 15 nafar xalqaro sportchi qatnashgandi.
Quvonarli jihati, Eron, Yaponiya va Hindiston mamlakatlarining polvonlari turnirda ikkinchi bor ishtirok etmoqda. “Bahodirlar o'yini” xalqlar o'rtasida do'stlik aloqalarining rivojlanishi, jahon hamjamiyatida O'zbekistonning ijobiy imijining oshishi, sog'lom hayot tarzining tashviqoti va mamlkatimiz turizm salohiyatini targ'ib qilish yo'lida xizmat qiladi”, — deydi vazir.
Shuningdek, bosh vazir o'rinbosari turnir ishtirokchilariga muvofaqqiyat tiladi.
Avvalroq xorazm viloyati xiva shahrida 4–5 iyun kunlari “Pahlavon Mahmud — bahodirlar o'yini” II xalqaro turniri bo'lib o'tishi hamda musobaqani tashkil etishdan maqsad to'g'risida ma'lumot berilgandi.